Midt i 20'erne og begyndt at tabe håret. Det skete for en frisør i Aars, og nu er hylderne i hans frisørsalon fyldt op med toupéer, der skal hjælpe andre til en større hårpragt.

Når man er ung i 20'erne, gerne vil gå i byen og gerne vil føle sig selvsikker, så kan alderdomstegn som at blive tyndhåret og få måne være et stort problem. Det oplevede en 28-årig herrefrisør i Aars. Han var blevet tynd i toppen og fik derfor lavet en toupé. Nu hjælper han andre, der har store problemer med at tabe håret. Toupéen er lavet med tape, der gør, at det er lettere at tage den af og på efter behov. - Det der er fidusen ved tape og ikke lim, det er, at limen kan man som forbruger ikke bare tage af og på som man har lyst til. Den her kan han jo i princippet tage af før han skal på arbejde, siger Dennis V. Pedersen. En toupé hos Frisør Ertmann & VP i Aars koster 7000 kroner, og den skal skiftes en til to gange om året. Siden nytår, hvor frisør Dennis V. Pedersen begyndte at hjælpe mænd, der er blevet tynde i toppen, er der foreløbig 10 kunder, som er gået derfra med et nyt look med mere hår på hovedet. Se den 21-årige Kim Rejnholdt Nielsens forvandling hos frisøren herunder. Indslaget vises i aftenens udsendelse af Nordliv klokken 19.50 på TV2 Nord Salto.